Kaevandusvett saaksid eelkõige kasutada just Ida-Virumaa vallad, kus suletud kaevandused asuvad. Mäeinstituudi teadlased on uurinud Ida-Virumaa piirkonda, mis hõlmab Jõhvi, Toila ja Mäetaguse valda - ala, kus asuvad töötavad ja suletud põlevkivikaevandused. Uuringu tulemusena on saadud kaevandusvee kasutamise potentsiaali kaart (Joonis  1), mis baseerub veesamba survel. Teisisõnu - mida kõrgem sammas, seda potentsiaalsem on sellesse kohta rajada soojuspumbajaam, mis kasutaks kaevandusvett soojusallikana. Analüüsides ka soojustrasside olemasolu, leidis uuringu meeskond, et suurtarbijana on kõige mõistlikum rajada soojuspumbajaam Ahtme soojuselektrijaama juurde. Nii saab vajadusel kasutada olemasolevat kompleksi vee temperatuuri tõstmiseks soovitud kõrguseni, kui soojuspump ise seda ei võimalda.